b'\n_START_ARTICLE_\nOptinen harha\n_START_PARAGRAPH_\nOptinen harha on illuusio, joka johtaa n\xc3\xa4k\xc3\xb6aistia harhaan. Siin\xc3\xa4 aivot tulkitsevat silmien saaman informaation siten, ett\xc3\xa4 n\xc3\xa4k\xc3\xb6aistimuksessa jokin vaikuttaa mahdottomalta tai todellisuuden vastaiselta.\n_START_SECTION_\nLajeja\n_START_PARAGRAPH_\nOptiset harhat voidaan luokitella eri lajeihin, joista alla esimerkkej\xc3\xa4. (Jotkin kuvat t\xc3\xa4ytyy klikata suuremmiksi, jotta harha toimisi).\n_START_SECTION_\nKirkkaus- ja kontrastiharhat\n_START_PARAGRAPH_\nKirkkaus- ja kontrastiharhat aiheutuvat siit\xc3\xa4, ett\xc3\xa4 havaintomme kirkkaudesta voi vaihdella subjektiivisesti, ja siihen vaikuttaa esimerkiksi n\xc3\xa4kym\xc3\xa4n konteksti.\n_START_SECTION_\nTuikkivat harhat\n_START_PARAGRAPH_\nTuikkivat harhat ovat kuvia, jotka n\xc3\xa4ytt\xc3\xa4v\xc3\xa4t tuikkivan tai s\xc3\xa4ken\xc3\xb6iv\xc3\xa4n, kun katsetta liikutetaan niiden pinnalla. Harhan perusmuoto on nimetty saksalaisen Ludimar Hermannin mukaan, joka eritteli vuonna 1870 kuvan ja taustan v\xc3\xa4lisen simultaanisen kontrastin tarkan vaikutuksen.\n_START_SECTION_\nTaipumisharhat\n_START_PARAGRAPH_\nTaipumisharhoissa suorat tai py\xc3\xb6re\xc3\xa4t linjat n\xc3\xa4ytt\xc3\xa4v\xc3\xa4t v\xc3\xa4\xc3\xa4ristyv\xc3\xa4n tai taipuvan.\n_START_SECTION_\nKuvio- ja taustaharhat\n_START_PARAGRAPH_\nKuvio- ja taustaharhoissa havaintoharha syntyy siit\xc3\xa4, ett\xc3\xa4 aivot tulkitsevat merkityksen niin kuvion kuin sen taustankin muodolle, jolloin kuvio ja tausta vaihtavat paikkaa.\n_START_SECTION_\nArviointiharhat\n_START_PARAGRAPH_\nArviointiharhoissa kuvioiden koko tai suunta toisiinsa n\xc3\xa4hden n\xc3\xa4ytt\xc3\xa4\xc3\xa4 todellisesta poikkeavalta.\n_START_SECTION_\nV\xc3\xa4riharhat\n_START_PARAGRAPH_\nValaistusolosuhteet ja ymp\xc3\xa4r\xc3\xb6iv\xc3\xa4t v\xc3\xa4rit vaikuttavat voimakkaasti havaintoomme v\xc3\xa4rist\xc3\xa4.\n_START_SECTION_\nStereoharhat\n_START_PARAGRAPH_\nStereoharhat luovat illuusion kolmiulotteisesta kuvasta kun kahdesta itsen\xc3\xa4isest\xc3\xa4 l\xc3\xa4hteest\xc3\xa4 tulevat verkkokalvon kuvat sekoittuvat yhdeksi kuvaksi. Stereokuvia katsottaessa silmi\xc3\xa4 pidet\xc3\xa4\xc3\xa4n kuin katsottaisiin kaukaisuuteen. Noin kymmenen prosenttia ihmisist\xc3\xa4 ei kykene n\xc3\xa4kem\xc3\xa4\xc3\xa4n n\xc3\xa4it\xc3\xa4 illuusioita.\n_START_SECTION_\nLiikeharhat\n_START_PARAGRAPH_\nLiikeharhassa liikkumaton kuva n\xc3\xa4ytt\xc3\xa4\xc3\xa4 liikkuvan. Joskus liikkeen havaitsemiseksi t\xc3\xa4ytyy liikuttaa p\xc3\xa4\xc3\xa4t\xc3\xa4 tai silmi\xc3\xa4.\n_START_SECTION_\nMahdottomat muodot\n_START_PARAGRAPH_\nMahdottomissa muodoissa kuvan kolmiulotteinen tulkinta todellisena fyysisen\xc3\xa4 objektina on mahdoton. T\xc3\xa4m\xc3\xa4n mahdottomuuden voi havaita vasta kun sen eri osia vertailee.\n_START_SECTION_\nVarjoharhat\n_START_PARAGRAPH_\nVarjoharhat perustuvat aivojen tapaan tulkita valaistuksen ja varjojen s\xc3\xa4\xc3\xa4nn\xc3\xb6nmukaisuuksia ja m\xc3\xa4\xc3\xa4ritt\xc3\xa4\xc3\xa4 niiden perusteella muodot ja syvyydet.\n_START_SECTION_\nPerspektiiviharhat\n_START_PARAGRAPH_\nPerspektiivis\xc3\xa4\xc3\xa4nt\xc3\xb6jen avulla voidaan luoda kuvia, jotka n\xc3\xa4ytt\xc3\xa4v\xc3\xa4t perspektiivin takia ristiriitaisilta suhteessa todellisiin mittoihinsa.\n_START_SECTION_\nMerkityst\xc3\xa4 vaihtavat harhat\n_START_PARAGRAPH_\nMerkityst\xc3\xa4 vaihtavat kuvat ovat monitulkintaisia. Aluksi n\xc3\xa4k\xc3\xb6j\xc3\xa4rjestelm\xc3\xa4 h\xc3\xa4ilyy edestakaisin kahden tulkinnan v\xc3\xa4lill\xc3\xa4, mutta kun tulkinta on vakiintunut, sit\xc3\xa4 on en\xc3\xa4\xc3\xa4 hyvin vaikea vaihtaa tai j\xc3\xa4tt\xc3\xa4\xc3\xa4 se huomiotta.\n_START_SECTION_\nKonteksti- ja johdatteluharhat\n_START_PARAGRAPH_\nKonteksti- ja johdatteluharhassa katsojaa johdatellaan tiettyyn tulkintaan.\n_START_SECTION_\nKasvoharhat\n_START_PARAGRAPH_\nIhmisen kasvojentunnistuskyky on hyvin kehittynyt. Kasvoharhat ovat esimerkiksi yl\xc3\xb6salaisin k\xc3\xa4\xc3\xa4nnettyj\xc3\xa4 kuvia, jotka n\xc3\xa4ytt\xc3\xa4v\xc3\xa4t normaaleilta, vaikka niiss\xc3\xa4 onkin jotain ep\xc3\xa4tavallista.\n_START_SECTION_\nN\xc3\xa4k\xc3\xb6kulmaharhat\n_START_PARAGRAPH_\nIhmisaivot olettavat, ett\xc3\xa4 liikkuminen ei vaikuta kohteen yleisiin piirteisiin mill\xc3\xa4\xc3\xa4n yll\xc3\xa4tt\xc3\xa4v\xc3\xa4ll\xc3\xa4 tavalla. Muodot oletetaan pysyviksi ja n\xc3\xa4k\xc3\xb6aisti johdonmukaiseksi. N\xc3\xa4k\xc3\xb6kulmaharhassa kohde on monitulkintainen tai rikkoo johdonmukaisuuden oletusta.\n_START_SECTION_\nNurinkuriset harhat\n_START_PARAGRAPH_\nNurinkurisen kuvan tulkitseminen riippuu siit\xc3\xa4, mist\xc3\xa4 suunnasta sit\xc3\xa4 katsoo.\n_START_SECTION_\nYhdistelm\xc3\xa4kuvat\n_START_PARAGRAPH_\nYhdistelm\xc3\xa4kuvassa monta pienemp\xc3\xa4\xc3\xa4 kuvaa yhdistyy yhdeksi selke\xc3\xa4ksi p\xc3\xa4\xc3\xa4kuvaksi.\n_START_SECTION_\nAnamorfoosi ja silm\xc3\xa4nlume\n_START_PARAGRAPH_\nAnamorfoosi tarkoittaa tekniikkaa, jossa kuvan voi tulkita katsomalla sit\xc3\xa4 tietyst\xc3\xa4 kulmasta tai v\xc3\xa4\xc3\xa4rist\xc3\xa4v\xc3\xa4st\xc3\xa4 peilist\xc3\xa4. Trompe l\xe2\x80\x99\xc5\x93il on maalaustaiteessa k\xc3\xa4ytetty tekniikka, jossa katsoja huijataan n\xc3\xa4kem\xc3\xa4\xc3\xa4n kuva ik\xc3\xa4\xc3\xa4n kuin todellisuutena luomalla tasaiselle pinnalle realistinen vaikutelma kolmiulotteisuudesta.\n_START_SECTION_\nLuonnon harhat\n_START_PARAGRAPH_\nLuonnon harhoihin kuuluu monia luonnossa tavattavia optisia harhoja.\n_START_SECTION_\nArkkitehtoniset harhat\n_START_PARAGRAPH_\nArkkitehtuurissa on hy\xc3\xb6dynnetty optisia harhoja jo varhain. Usein sill\xc3\xa4 on pyritty vastustamaan visuaalisen v\xc3\xa4\xc3\xa4ristymisen vaikutuksia.\n_START_SECTION_\nTaiteessa\n_START_PARAGRAPH_\nMonet kuuluisat taiteilijat ovat teoksissaan kuvanneet optisia harhoja. Heit\xc3\xa4 ovat muiden muassa M. C. Escher, Salvador Dal\xc3\xad, Giuseppe Arcimboldo, Marcel Duchamp ja Victor Vasarely.'